section_heading: Kako funkcionira Ask.fm
paragraph_text: Ask.fm kao mrežna stranica sa svim karakteristikama internetske društvene mreže omogućuje ljudima da si međusobno postavljaju pitanja i odgovaraju na njih, i to kad oni to žele. Pitanja se mogu postavljati anonimno ili s otkrivenim identitetom, a vlasnik sam odlučuje hoće li primati (i odgovarati na) sva pitanja – dakle i ona anonimna – ili samo ona pitanja za koje je poznato tko ih je uputio. Pitanje se postavlja upisivanjem pitanja u za to određeno polje na nečijoj stranici profila, a postoje i strojno generirana "nasumična pitanja" i "pitanja dana". Neodgovorena pitanja vidi samo vlasnik profila jer se ona nalaze u ulaznom pretincu, a čim se na pitanje odgovori, ono – ali i odgovor – mogu na njegovu profilu vidjeti svi, čak i oni koji nisu registrirani na Ask.fm. Isto tako, ne treba imati korisnički račun na Ask.fm da bi se nekom uputilo pitanje. S time Ask.fm ima karakteristike otvorenije društvene mreže nego što je to Facebook. Osim što registrirani korisnik te društvene mreže može podijeliti poveznicu na svoj Ask.fm profil i na drugim društvenim mrežama, poput Facebooka, i tako tamo pozvati druge da mu postave pitanje, isto tako svoje odgovore može putem poveznica podijeliti na drugim društvenim mrežama (Facebook, Twitter).